שמונה בני משפחה נהרגו הלילה (חמישי) בתקיפת צה"ל ברצועת עזה, כמה שעות לפני כניסתה של הפסקת האש לתוקף. בצה"ל טענו כי יעד התקיפה היה רסמי אבו מלחוס משבט א-סווארכה, מפקד יחידת הרקטות של הג'יהאד האיסלאמי במרכז הרצועה. ואולם, מכרים של המשפחה טוענים כי צה"ל טעה בזיהוי, והרג את משפחתו של אדם בעל שם זהה.
דובר צה"ל בערבית פרסם את תמונתו של אבו מלחוס, אך תושבי העיר דיר אל-בלח שבה התגוררה המשפחה אומרים כי האיש שבתמונה אינו האדם שנהרג הלילה. תושב העיר שהכיר היטב את המשפחה אמר בשיחה עם "הארץ" כי "מדובר במשפחה פשוטה מאוד וענייה שחיה מיום ליום בתוך צריף עלוב מפח, בלי חשמל ובלי מים. הם חיו מרעיית צאן והיו מוכרים כאנשים פשוטים ועניים. כך חי ראש מערך רקטות או בכיר בג'יהאד האיסלאמי?"